次韻和淵明形影神三首 神釋
作者：李綱
朝代：宋

paragraphs: 人生若大夢，積微以成著。
少壯得老死，一念即非故。
二子異金石，松蘿暫依附。
胡爲羡久生，切切兒女語。
有形會當滅，是影無實處。
惟我謝客塵，妙湛乃常住。
不入造化機，豈墮陰陽數。
迴光試反照，凡聖悉皆具。
不減亦不增，誰毁復誰譽。
超然外死生，卓爾無來去。
周行萬物表，獨立初不懼。
二子非吾徒，安用多憂慮。